લોપામુદ્રા વિદૂષી હતાં. તેમને દઢાસ્ય અને દઢસ્યુ નામે બે પુત્રો થયા હતા. ઋગ્વેદના પ્રથમ મંડળ, અઢાર અનુવાક, ૧૭૯ સૂકત અને બે મંત્રોની તેમણે વ્યાખ્યા કરી હતી. તેઓ મહાજ્ઞાની અને શક્તિના મોટા ઉપાસક હતા. તેમના ઉપદેશથી પોતાના ગુરુ હયદેવ દ્વારા અગસ્ત્યે જુદા જુદા પ્રકારની શક્તિઓ મેળવી હતી. વિંધ્યાચલની દક્ષિણમાં કુંજર પર્વત ઉપર તેમનો આશ્રમ આવેલો હતો. રામ-લક્ષ્મણ સીતાની શોધ કરતાં અગસ્ત્યના આશ્રમે આવ્યાં હતાં. ઋષિએ તેમનો સત્કાર કરી થોડા દિવસ તેમને પોતાના આશ્રમમાં રાખ્યા હતા. ઋષિએ રામને ‘વિરજા’ નામની શૈવદીક્ષા આપી હતી. ઋષિએ રામને વિદાય આપતી વેળાએ જુદાજુદા પ્રકારનાં દિવ્યાસ્ત્રોના મંત્રો આપ્યા હતા.